
AN Nobyembre 10, 2023, pumanaw 
si Kasamang Josephine Mendoza, 
kagawad ng Komite Sentral ng Partido 
atikalawang pangalawang kalihim ng 
Komiteng Rehiyon ng Partido sa 
Timog Katagalugan. Nagluluksa 
ang buong Partido sa rehiyon sa 
kanyang kamatayan. Sa edad 
na 59 taong gulang, hindi 
nagmaliw ang matibay 
nyang pananalig sa 
kadakilaan at kawastuhan 
ng simulain ng Partido 
para sa sambayanang 
Pilipino. Iniukol nya 
ang mahigit na apat | 
na dekada ng kanyang 
buhay sa paglilingkod 
sa rebolusyon at sa api't id N 
pinagsasamantalahang MAN N 
masa sa kanayunan at 

kalunsuran ng rehiyon. 


Ang di mayayanig na debosyong ito sa adhikain ng Partido at ng rebolusyonaryong pambansang 
demokratikong kilusan ang nagpanday sa kanyang bakal at nag-aapoy na paninindigang bathin ang lahat 
ng hirap at sakripisyo at ihandog ang kanyang tanging buhay para sa paglaya ng bayan mula sa kuko ng 
imperyalismo, pyudalismo at burukrata-kapitalismo. Hanggang sa huling sandali ng kanyang buhay at 
habang nakaratay sa banig ng karamdaman, mga gawain at mga kasamang kanyang pinamumunuan ang 
kanyang inaalala. 


Nakikiramay ang Partido sa pamilya, anak at kaanak ni Kasamang Victoria Mirayan, ang piniling pangalan 
sa Partido ni Ka. Josephine. Subalit, higit siyang kilala ng masa at mga kasama sa iba't ibang pangalang 


kanyang ginamit sa iba't ibang panahon: 
siyay si Kasamang Nene sa masang 
magsasaka sa Mindoro Occidental, Ka Marta 
at Luisa sa mga katutubong Mangyan at 
masa sa Mindoro Oriental: Ka Minerva at 
Sandy sa mga kasama, masa't alyado sa 
demokratikong kilusan sa kalunsuran, at Ka 
Raki sa kanyang mga katuto sa Ikalawang 
Kongreso ng Partido kung saan siya'y nahalal 
na regular na kagawad ng Komite Sentral. 


Hindi. masusukat.” ang labis s5 na 
pagdadalamhati ng Partido at mga kasama 
sa pagpanaw ni Ka Sandy. Nawalan ang 
Partido at rebolusyon ng isang mahusay na 
proletaryong lider at organisador, dedikadong 
kadre at mapagmahal na kasama. 


Inspirasyon at tinitingala si Ka Sandy ng 
mga naging kasama nya dahil sa mataas nyang 
dedikasyon sa gawain, pagiging metikulosa 
sa ditalye at kapursigihang tupdin ang mga 
iniatang na tungkulin ng Partido. Sa ilalim ng 
kanyang pamumuno, di mabilang ang mga 
bagong sibol na kadre ang kanyang sinanay. 
Mahusay siyang propagandista, ahitador 
at edukador, palagian niyang isinusulong 
ang pagkakaisa ng Partido at matatag na 
nilalabanan ang anumang mapanghating 
tendensya lalo sa panahong nakikipaglaban 
ang buong Partido para sa buhay nito mula 
sa mga panghahati ng mga paksyunalistang 
taksil. Maaruga siya sa mga kasama at 

palaging nagbibigay ng pansin sa kapakanan, 
kalusugan at pangangailangan ng mga 
kasama higit kaysa sa kanyang sarili. Ang 
di makasariling katangiang ito ang naglapit 
sa kanya sa mga pinamumunuan niya 
para siya'y mahalin, respetuhin at tularan 
tulad ng walang kundisyon na debosyon at 
pagmamahal na iniukol nya sa Partido at 
kilusan. 


Si Ka. Sandy ay produkto ng pagsiklab 
ng mga pakikibaka laban sa diktadurang 
US-Marcos noong dekada 1980. Namulat 
siya sa eskwelahan at sumapi sa Kabataang 
Makabayan noong 1982. Naging 
Kandidatong Kasapi siya ng Partido noong 
1984 at makalipas ng dalawang taon ay 
sumumpa bilang Ganap na Kasapi ng 
Partido noong 1986. Sumapi siya sa Bagong 
Hukbong Bayan sa kanyang kabataan noong 
1984 at nagpatuloy na kumilos sa sonang 
gerilya ng Mindoro hanggang 1994 kung saan 
gumampan siya ng samu't saring gawain 
at katungkulan bilang kagawad ng istap sa 
propaganda-edukasyon, manunulat at nasa 
editorial board ng dyaryong Alab, pinuno ng 
special alliance at finance ng Isla, kagawad 
ng komiteng larangan, at kinalaunan bilang 
kagawad ng Komite sa Isla ng Mindoro. 


Noong 1994, itinalaga siya sa isang 
panrehiyong gawain sa labas ng Mindoro. 
Isa siya sa ipinadala para ihanda at pasimulan 
ang pagbubukas ng sonang gerilya sa 
Palawan. Tumayo siyang pangalawang 
kalihim ng Komite sa Isla sa Palawan na 
nagtagumpay ipundar ang tatlong sonang 
gerilya dito bago siya muling inilipat sa 
ibang gawain kung saan siya kinailangan. 


Pinatunayan ni Ka Sandy ang natatanging 
kahusayan nya sa crisis management kung 
saan ipinadala siya ng Partido sa mga 
problemadong bahagi ng organisasyon 
upang kumpunihin at kalasin ang mga bara. 


Instrumental ang naging papel nya sa 
muling pagpapasigla ng mga pakikibaka 
sa kalunsuran ng rehiyon sa yugto ng 

pagpapalakas ng Partido sa TK sa panahon 
ng IDKP. Pinamunuan nya ang pag- 
oorganisa ng unang mahabang martsa 
mula TK tungong Kamaynilaan sa panahon 
ng pagputok ng pinansyal na krisis sa Asia 
noong 1997 at mga kasunod na malalaking 
protesta at kilos-masa sa kalunsuran ng TK 
sa panahon ng magkasunod na paghahari 
nina Estrada, Arroyo, B.S. Aquino at Duterte. 


Sa panahon ng pakikibaka para sa 
pagpapabagsak kay Estrada, idinirehe nya 
ang pagbuhos ng masa mula TK sa mga 
mobilisasyong masa sa Kamaynilaan at ang 
pagpapalahok ng mga panggitnang pwersa 
at masang manggagawa't magsasaka sa mga 
pagkilos sa punong kabisera ng bansa na 
nahinog sa Edsa Il. Pinakatampok dito ang 
Martsa ng Mahihirap para Patalsikin si Erap 
at mga kasunod na sakay-lakbay at protest 
camps bilang namumukod na mga pagkilos 
na malakas na nagtulak ng koordinadong 
mga protesta. 


Mahalaga ang naging ambag nya sa 
pagtatambol sa punong kabiserang rehiyon 
ng mga paglabag sa karapatang pantao sa 
TK ng pasistang AFP at estado. Sa panahon 
ng pananalasa ng berdugong si Palparan 
at mararahas na pagsupil ng rehimeng 
Arroyo sa balangkas ng OBL | at II, matama 
nyang sinubaybayan ang paglulunsad ng 
mga protest camps sa mga choke points 
at iba't ibang anyo ng pagkilos ng masa sa 
Calabarzon upang malakas na itambol ang 
pasismo ng estado, pukawin at pakilusin 
ang libu-libong masa para labanan ang 
pasismo. Bawa't kaso ng paglabag ng 
berdugong AFP ay naisasalin nya sa isang 
pampulitikang laban ng masa at malikhain 
nyang nabibihisan upang patampukin at 
itambol ang mga labang ito sa sentro ng 
publikong opinyon at tuhugin sa iisang 
sinulid ang iba't ibang isyu at laban ng masa 
bilang laban ng buong sambayanan. 


Sa panahon ng paghahari ni BS Aquino, 
Jr., pinamunuan nya ang pag-oorganisa ng 

mga pakikibaka at kampanyang masa sa TK 
laban sa Oplan Bayanihan, interbensyong 
militar ng US sa bansa, laban ng mga 
detenidong pulitikal, pagkasira ng kalikasan 
at kabuhayan ng mamamayan bunga ng mga 
dambuhalang mina at mega infrastructure 
projects ng rehimen, pagtatayo ng naval 
base ng US sa Oyster Bay sa Palawan at 
marami pang iba. 


Sa pag-akyat ni Duterte sa kapangyarihan, 
pinangasiwaan nyaang malalaking laban para 
itambol sa opinyong publiko ang karahasan 
ng AFP, EO70, ATL at pag-atake ng NTF- 
ELCAC sa mga progresibo at demokratikong 
kilusan at organisasyon. Matama nyang 
sinubaybayan ang bawat laban--maliit 
man o malaki--at di nawawala ang 
kanyang mahabang kamay para magbigay 
ng napapanahong instruksyon at gabay sa 
mga pwersang tuwirang humaharap sa mga 
kaaway ng mamamayan. 


Habang ilang araw na nakikipaglaban para 
sa kanyang buhay, mga gawain pa rin at mga 
kasama ang kanyang iniisip. Para payapain 
siya, ibinulong sa kanya ng kanyang tagapag- 
alaga na “huwag nang alalahanin ang mga 
gawain at maging panatag na mailalagay sa 
ayos ang lahat dahil nakapagsanay na siya 
ng maraming hahalili at aako ng maiiwan 
nyang responsibilidad.” 


Dakila ang buhay ni Ka Sandy at puno ng 
pagpapakasakit para sa masa at rebolusyon. 
Habang panahon maitatak ang kanyang 
ambag sa Partido at rebolusyon at ang 
partikular na bahagi nya sa pagsulong at 
pagpapasigla ng demokratikong kilusang 
masa sa rehiyong TK. 


Mabuhay ang dakilang alaala ni Ka Sandy! 


Ibaling ang pamimighati sa 
rebolusyonaryong katapangan! 
Mabuhay ang Partido Komunista ng 
Pilipinas! 
Mabuhayang rebolusyon atsambayanang 
Pilipino 

